Diari Oficial de la Generalitat Valenciana


Sumari del DOGV 8276, del 18-04-2018 (2018/3017)

RESOLUCIÓ de 7 de març de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 83/16-AIA Utiel.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8276

Data del DOGV
:   18-04-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/3017


Data del document
:   07-03-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Utiel
    * impacte ambiental

RESOLUCIÓ de 7 de març de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 83/16-AIA Utiel. [2018/3017]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 83/16-AIA Utiel.  
  
«Declaració d'impacte ambiental  
Expedient: 083/16-AIA.  
Títol: Explotació porcina d'engreix amb capacitat per a 1.536 animals.  
Promotor: Alejandro Fernández Latorre.  
Autoritat substantiva: Ajuntament d'Utiel.  
Localització: Parcel·la 498, del polígon 4, del terme municipal d'Utiel (València).  
  
Descripció del projecte  
1. Objecte del projecte.  
Alejandro Fernández Latorre desitja iniciar els tràmits per a l'execució d'una explotació porcina d'engreix, que estarà constituïda per una nau per a l'allotjament dels animals, amb una capacitat per a 1.536 places de porcs d'engreix, un local que servirà com a vestidors i oficines, així com un embassament d'acumulació de purins generats en l'explotació.  
2. Principals característiques del projecte d'acord amb la documentació aportada.  
Classificació de l'activitat.  
- Per la seua orientació zootècnica, l'explotació es classifica com una explotació d'engreix, el procés productiu de la qual es limita a l'engreixament de gorrins procedents d'altres explotacions de transició i la destinació final dels quals és l'escorxador.  
- Per la seua capacitat productiva, la classificació es realitza en funció de la seua capacitat, expressada en UGM, d'acord amb l'equivalència establida en l'annex I del Reial decret 324/2000, de 3 de març, pel qual s'estableixen les normes bàsiques d'ordenació de les explotacions porcines. Segons açò tenim que l'explotació en qüestió disposa de 184,32 UGM, per la qual cosa quedaria inclosa en el grup segon (capacitat productiva entre 120 i 360 UGM).  
Emplaçament.   
L'explotació, s'ubica en el paratge del Puntal, concretament, en la parcel·la 498, del polígon 4 del terme municipal d'Utiel (València). La dita parcel·la està classificada segons el pla general d'ordenació urbana d'Utiel, aprovat el 27 de gener de 1987, com a sòl no urbanitzable amb qualificació de zona XIII agrícola, on l'ús sol·licitat, urbanísticament està permés. S'adjunta certificat de compatibilitat urbanística, de data 2 de juliol de 2015.  
Accessos  
La parcel·la on s'ubica l'explotació que es pretén construir es troba situada al nord-oest de la pedania de Cuevas de Utiel, de la qual equidista a una distància aproximada de 2.000 m.  
A l'explotació s'accedirà des de la pedania de Las Cuevas, des d'on prendrem la CV-470 en direcció a Camporrobles, i en l'encreuament amb la CV-473, prendrem el camí que ens apareix a la dreta en el sentit de la circulació, just en el mateix encreuament indicat, que recorrem en una distància aproximada de 1.450 m, moment en què trobem un altre encreuament, prenent el camí de la dreta, que ens porta fins a la parcel·la en què s'ubicarà l'explotació després de recórrer 790 m.  
Descripció de l'activitat i sistema productiu.  
En l'explotació porcina projectada, l'activitat consistirà en l'engreixament de gorrins, procedents d'altres explotacions porcines de transició, on s'estaran a l'entorn de 15-16 setmanes en la granja fins a aconseguir un pes d'aproximadament 100 kg, moment en què seran traslladats a escorxador per al seu sacrifici.  
Resumim a continuació el procés productiu de l'explotació així com els períodes estimats per a cada fase:  
- Capacitat de l'explotació: 1.536 porcs.  
- Nombre de cicles a l'any: 3,25 (la duració del cicle és de 105-112 dies).  
- Baixes en el procés productiu estimades: 3 %.  
Per això, la capacitat productiva anual de l'explotació serà de 4.842 porcs/any.  
El règim d'explotació d'aquest tipus d'instal·lacions implica l'associació amb una empresa integradora, que serà l'encarregada de subministrar els gorrins, el pinso que consumeixen i els medicaments necessaris, mentres que el titular de l'explotació disposarà la mà d'obra necessària per a l'exercici de l'activitat i l'allotjament dels animals.  
  
Descripció de les construccions.  
- Nau allotjament animals: serà una nau a dues aigües d'estructura prefabricada de formigó armat i tancament per mitjà de panells prefabricats de formigó de 20 cm de grossària, amb unes dimensions exteriors de 94,75x14,80 m, amb coberta de ciment reforçat, aïllament a base de poliuretà projectat i acabat interior de polièster reforçat. Atés que no s'especifica en el projecte, cal indicar en aquest punt que la solera haurà de ser impermeable.  
Es disposarà de dos corredors centrals de 0,85 m que recorreran la nau longitudinalment, al costat de la qual es disposa de dues files de corrals, que tenen unes dimensions de 2,84x3,10 m, on s'allotgen els porcs que procedeixen d'altres explotacions de transició, de manera que es disposa de quatre files de corrals, dues situades en la part central i dos en els laterals. Així mateix, es disposa d'un corredor central d'1,20 m que recorre la nau de manera transversal.  
- Nau vestidors-oficina: construcció de planta rectangular, amb unes dimensions en planta de 5,15x2,60 m. Constructivament la nau s'ha projectat d'estructura de murs resistents de bloc de formigó lluïts per ambdues cares i pintura exterior, i coberta de teula tipus àrab sobre forjat de biguetes T-18 i revoltó ceràmic.  
La nau està dividida en dues dependències, separades per un mur de blocs de formigó, la primera de les quals té unes dimensions interiors de 2,65x2,20 m, on es localitza l'oficina. L'altra dependència amb dimensions 1,90x2,20 m que allotja els vestidors, disposarà de neteja, dutxa i inodor, amb parets xapades amb taulellet.  
- Embassament de purins: es projecta un embassament amb unes dimensions interiors de 6,40 m de llarg per 6,40 m d'ample i una altura de 2,30 m, es deixa una altura de resguard de 0,30 m que evite la fuga de purins. El volum d'aquest embassament juntament amb el de les fosses, servirà per a disposar d'una capacitat d'emmagatzematge dels purins de com a mínim 3 mesos.  
El tancament de les parets laterals es realitzarà per mitjà de paret de bloc de formigó amb l'armat corresponent segons s'indica en plans, i amb cèrcol perimetral que estabilitze el conjunt, amb lluïda per la part en contacte amb els purins. La base es resol per mitjà de solera de 15 cm de formigó armat amb mallat 15x15/8. Les característiques constructives garantiran la seua estanquitat i evitaran abocaments incontrolats al medi natural.  
En cada una de les dues sales en què es troba dividida la nau es disposarà d'una eixida transversal executades en PVC de 400 mm de diàmetre que unirà les quatre fosses i la connectarà amb la canonada general, de 400 mm en PVC, que transporta els purins fins a l'embassament. Cada una de les eixides disposa d'arqueta amb mecanisme d'obertura i tancament que permetrà l'eixida dels purins segons el nivell de les fosses.  
La rasa a executar tindrà unes dimensions de 0,80x1,30 m. El tapament de les rases es realitzarà per mitjà d'arena, amb estesa, humectació i compactació en capes de 20 cm. de grossària, amb un grau de compactació del 95 % del Pròctor modificat, a fi d'evitar danys a la canonada.  
  
Així mateix, pel tipus de conducció seleccionat de materials plàstics, inalterable per l'acció del purí, així com una correcta instal·lació, evitarà fugues del purí al medi durant el seu transport fins a l'embassament.  
L'embassament, per les seues característiques constructives, disposa d'una capacitat d'emmagatzematge de 82 m³ (6,40x6,40x2 m). Les aigües residuals generades en els lavabos-vestidors són conduïdes fins a l'embassament de purins.  
Descripció de les instal·lacions.  
- Tancament perimetral: la totalitat de l'explotació serà tancada perimetralment, a fi d'evitar l'entrada de persones alienes, així com obligar qualsevol persona que pretenga l'accés a fer-ho pels canals previstos. Es disposa una porta d'accés a l'interior de l'explotació de 4 m, formada per dues fulles de les mateixes característiques que la tanca, per a l'accés de vehicles.  
La tanca està formada per malla metàl·lica de simple torsió galvanitzada en calent, amb trama 40/14 i pals de tub d'acer galvanitzat per immersió de 48 mm de diàmetre.  
- Subministrament elèctric: l'explotació disposarà de subministrament elèctric a través de plaques solars que s'instal·laran en la coberta de les edificacions.  
A més del subministrament energètic proporcionat per la companyia subministradora, es disposarà d'un grup electrogen de 14 kVA, alimentat per un xicotet depòsit amb capacitat per a 200 l de gasoil que s'accionarà en cas de fallada del subministrament d'energia elèctrica per al funcionament dels elements bàsics de l'explotació.  
- Instal·lacions sanitàries dels treballadors: tal com s'indica en el Reial decret 486/1997, de 14 d'abril, pel qual s'estableixen les disposicions mínimes de seguretat i salut en els llocs de treball, l'explotació constarà de les instal·lacions següents:  
- Instal·lació d'aigua potable en quantitat suficient per al subministrament dels treballadors.  
- Quarto vestidor, proveït de seients i taquilles individuals, amb clau per a guardar la roba i el calçat. Es disposarà de taquilles independents per a guardar la roba de carrer i la de treball.  
- Lavabo proveït amb espill, lavabo amb aigua corrent, calenta, sabó i tovalles individuals o un altre sistema d'eixugament amb garanties higièniques. Es disposarà a més de dutxa d'aigua corrent, calenta i freda.  
- Un excusat dotat de descàrrega automàtica d'aigua i paper higiènic. En els excusats s'instal·laran recipients especials i tancats.  
- Farmaciola portàtil que contindrà desinfectants i antisèptics autoritzats, gases estèrils, cotó hidròfil, benes, esparadrap, apòsits adhesius, tisores, pinces i guants d'un sol ús.  
- Sistema de ventilació: la ventilació que s'emprarà en el maneig de l'explotació serà de tipus natural o estàtica aprofitant els gradients de temperatura o pressió per a produir corrents d'aire. Per a aconseguir una ventilació horitzontal adequada es disposaran les finestres en els laterals de les naus de manera que es garantisca l'entrada i eixida d'aire a través d'elles.  
- Il·luminació: la il·luminació de l'explotació és de tipus natural a través de les finestres existents en l'explotació, ja que en aquest procés productiu que es correspon amb l'engreix, no es requereix d'il·luminació artificial, i es fan les tasques de maneig i manteniment durant les hores diürnes.  
- L'explotació comptarà amb equip mòbil de polvorització per a la desinfecció dels vehicles i tela o malla ocellaire en les finestres de ventilació.  
Maquinària i la resta de mitjans.  
La maquinària i instal·lacions necessàries per a l'exercici de l'activitat en l'explotació estarà constituïda pels elements següents:  
  
- Tractor amb bóta per a l'extracció i distribució de purins.  
- 2 sitges de pinso per a alimentació.  
- Sistema d'alimentació amb 2 línies i motor de 1,00 CV per línia.  
- Dos equips d'accionament de finestres format per dos motors reductors elèctrics que les accionen per mitjà de sirga motriu d'acer inoxidable de 6 mm en les generals i per mitjà de sirga inoxidable de 2 mm en els baixants de cada una de les finestres.  
- Un equip de cloració d'aigua i medicació de l'aigua.  
- Electrobomba submergida per a extracció d'aigua del sondeig, amb una potència de 2,0 CV.  
- Un grup electrogen de 14 kVA de reserva que entrarà en funcionament en cas de fallada de subministrament energètic.  
- Equip de polvorització d'aigua a alta pressió per a la neteja de les sales.  
- Equip polvorització per a desinfecció de vehicles.  
Descripció del sistema d'emmagatzematge de purins.  
L'explotació generarà un total de 3.302 m³ de purí a l'any (2,15 m³/plaça·any)equivalents, a 11.136 kg de N (7,25 kg/N·plaça i any), que s'aplicaran com a adob en parcel·les agrícoles de cultiu.  
Davall la nau es disposarà de fosses per a l'arreplegada dels purins generats, la qual cosa s'aconseguirà gràcies a la instal·lació, en part del sòl que xafa el bestiar, de reixetes que en permetran el pas.  
Les fosses presentaren una profunditat de 0,70 m, i estaran formades per murets de formigó armat HA-25/P/20/IIA+Qa, amb solera de formigó armat HA-25/P/16/IIa+Qa de 10 cm, la qual cosa evitarà que hi haja fugues de purí al subsòl.  
Es disposa d'una capacitat d'emmagatzematge davall les fosses de 744 m³, inferiors a la capacitat mínima de tres mesos tal com s'indica en el Reial decret 324/2000, de 3 de març, pel qual s'estableixen normes bàsiques d'ordenació de les explotacions porcines. Així doncs, serà necessària l'execució d'un embassament amb una capacitat mínima de 82 m³. Per això, s'executarà un embassament 6,80x6,80x2,30 m, a base de parets de murs de blocs de formigó, amb cèrcol perimetral de lligat, i unes dimensions útils de 6,40x6,40x2,00 m, amb el manteniment d'un resguard de 0,30 m que evite la fuga de purins.  
La suma de les capacitats d'emmagatzematge de purins davall les fosses, més les de l'embassament de purins ens dóna una capacitat total de 826 m³ i per tant suficient per a una capacitat d'emmagatzematge de com a mínim 3 mesos.  
D'altra banda, es generaran les aigües residuals provinents dels lavabos i vestidors de l'explotació que seran abocats a l'embassament de purins i tractats de la mateixa manera que aquests.  
Pla de gestió dels purins.  
En l'explotació es generarà anualment un volum de 3302 m³ de purins que s'aplicarà com a adob orgànic en els camps de cultiu de la zona, sempre respectant les èpoques recomanades i dosi d'aplicació segons el codi valencià de bones pràctiques agràries, aprovat per lrdreO 7/2010, de 10 de febrer, de la Conselleria d'Agricultura, Pesca i alimentació.  
El buidatge de l'embassament d'emmagatzematge de purins es realitzarà per mitjà de bombament per mitjà d'un tractor cisterna, per a posteriorment, transportar-lo i escampar-lo en les finques de cultiu dels titulars que han autoritzat l'aplicació, on finalment serà aprofitat com adob orgànic per als cultius.  
El pla d'abonament presentat es considera adequat i conforme amb la legislació sectorial aplicable. No obstant això, les autoritzacions presentades pels propietaris de les parcel·les hauran d'afegir en la seua redacció que no acceptaran purins de cap altra explotació ramadera, a més de la d'Alejandro Fernández Latorre, per a l'adobament de les parcel·les compromeses.  
Sorolls i vibracions  
No caldrà preveure mesures especials per la transmissió de sorolls i vibracions a l'exterior de l'explotació, atés que la ubicació es troba prou allunyada de qualsevol nucli de població com per a garantir que no se l'afectarà de cap manera.  
En l'annex núm. 02, s'aporta un estudi acústic en què es calculen els nivells sonors màxims originats en l'explotació, i es determina que els nivells màxims de recepció externs de 70 dB(A) en horari diürn i 60 dB(A) en horari nocturn indicats en la taula 1 de l'annex II de la Llei 7/2002, de 3 de desembre, de la Generalitat Valenciana, de protecció contra la contaminació acústica no són superats, i l'explotació s'assimila a un ús industrial, atés que no hi ha indicació de nivells màxims per a explotacions ramaderes.  
Olors  
L'explotació, per les seues característiques, originarà les olors pròpies d'aquest tipus instal·lacions. No és previsible que les olors generades arriben al nucli de població més pròxim, que serà el de Las Cuevas de Utiel, situat a 2,00 km. Una altra fase de les labors que es realitzen en l'explotació en què les olors poden afectar aquest nucli de població serà la corresponent a l'aplicació dels purins com a adob en parcel·les agrícoles. Per a minimitzar els efectes, l'aplicació es realitzarà a últimes hores de la vesprada de forma que afecte el mínim possible les persones i les parcel·les autoritzades estiguen com més allunyades del nucli siga possible, respectant-se per a la seua aplicació les distàncies mínimes indicades en l'ordenança municipal reguladora de l'activitat ramadera i l'abocament i utilització dels residus ramaders i altres adobs orgànics amb fins agrícoles de l'Ajuntament d'Utiel.  
Neteja  
No es descriu en la documentació tècnica aportada. Durant cada buidatge sanitari s'haurà de realitzar una escrupolosa neteja i desinfecció del local i de les instal·lacions, de manera que no queden restes la descomposició de les quals puga originar males olors.  
Aigua  
L'explotació disposarà de subministrament d'aigua procedent d'un sondeig que s'ha previst executar en la mateixa parcel·la, i que serà degudament legalitzat i autoritzat per la Confederació Hidrogràfica del Xúquer. La previsió anual de consum d'aigua; que s'emprarà tant per a cobrir les necessitats biològiques dels animals, en funció del seu cicle, com les de neteja i ús sanitari dels treballadors s'estima, en xifres mitjanes, a l'entorn dels 7.429 m³. S'aporta un informe favorable de l'oficina de planificació hidrològica de la Confederació Hidrogràfica del Xúquer respecte d'això de l'expedient de concessió d'aigües que s'està tramitant, de data 22 d'abril de 2016. En el dit informe s'indica que «(?) la concessió d'aigua subterrània sol·licitada, d'un volum màxim anual de 7429 m³/any, amb destinació a ús ramader de 1.536 caps de bestiar porcí d'engreix serà compatible amb el Pla hidrològic de la Demarcació Hidrogràfica del Xúquer (?). Finalment, s'indica que la Comissaria d'Aigües haurà de realitzar un control exhaustiu de les extraccions realment utilitzades, així com la destinació que tinguen, assegurant-se que es destinen a l'ús sol·licitat.» No obstant això, abans de la concessió de la llicència ambiental per part de l'òrgan substantiu, s'haurà de presentar l'autorització de la concessió.  
Tramitació administrativa  
En data 7 de juny de 2016, l'Ajuntament d'Utiel remet un exemplar de l'estudi d'impacte ambiental i certificació de l'informe de compatibilitat urbanística emés per un arquitecte tècnic municipal, així com certificat del resultat de la informació pública practicada en l'expedient a fi de dur a terme el procediment d'avaluació d'impacte ambiental.  
  
El tràmit d'informació pública del projecte es va dur a cap per terme de trenta dies, per mitjà de la inserció del corresponent anunci en el Butlletí Oficial de la Província de València núm. 65, de data 7 d'abril de 2016, notificació dirigida als contigus i anunci publicat en el tauler d'edictes de l'ajuntament. Segons certificat de data 1 de juny de 2016 del secretari general de l'Ajuntament d'Utiel, durant l'esmentat termini no es van presentar al·legacions.  
El 24 de juny de 2016, es realitza un requeriment al promotor a través de l'òrgan substantiu.  
El 13 de desembre de 2016, l'Ajuntament d'Utiel remet documentació aportada pel promotor.  
En data 11 de gener de 2017, l'Ajuntament d'Utiel remet una còpia de l'Informe emés pel Servei de Patrimoni Cultural de la Direcció General de Cultura i Patrimoni, relatiu a l'informe patrimonial, aportat pel promotor.  
En data 31 de maig de 2017, l'Ajuntament d'Utiel remet un informe favorable de l'oficina de planificació hidrològica de la Confederació Hidrogràfica del Xúquer respecte a això de l'expedient de concessió d'aigües que s'està tramitant, presentat pel promotor.  
El 6 de juny de 2017, l'Ajuntament d'Utiel remet un informe favorable de la Direcció Territorial de la Conselleria d'Agricultura, Medi Ambient, Canvi Climàtic i Desenvolupament Rural.  
El 23 de juny de 2017, l'Ajuntament d'Utiel remet una còpia en format CD de memòria tècnica de llicència ambiental presentada pel promotor.  
En data 1 de febrer de 2018 es requerix a l'Ajuntament d'Utiel un nou informe d'agricultura relatiu a les distàncies sanitàries.  
  
Consideracions ambientals  
Ubicació  
En la zonificació del pla general d'ordenació urbana d'Utiel, que va ser aprovat definitivament el 27 de gener de 1987, la parcel·la on es planteja l'actuació queda emplaçada sobre sòl no urbanitzable, qualificat com a zona XIII agrícola. D'acord amb el certificat de compatibilitat urbanística favorable emés en data 2 de juliol de 2015, l'activitat objecte d'avaluació és compatible amb el dit pla.  
Pel que fa a les distàncies sanitàries, d'acord amb l'informe d'agricultura de data 12 de maig de 2017, la ubicació de les instal·lacions que alberguen el bestiar compleixen les distàncies previstes per l'article 54 de la Llei 6/2003, de ramaderia de la Comunitat Valenciana. No obstant això, en el dit informe no es fa referència a la normativa estatal aplicable al sector porcí, és a dir, al Reial decret 324/2000, de 3 de març, pel qual s'estableixen normes bàsiques d'ordenació de les explotacions porcines. En data 1 de febrer de 2018 s'ha informat l'Ajuntament d'Utiel d'aquest fet. Amb caràcter previ a l'atorgament de la llicència ambiental haurà d'obtindre's l'informe d'agricultura que determine si es compleixen les distàncies sanitàries establides en el Reial decret 324/2000.  
El municipi d'Utiel va ser designat com a zona vulnerable a la contaminació de les aigües per nitrats procedents de fonts agràries, per mitjà del Decret 218/2009, de 4 de desembre, del Consell.  
Consultat el visor cartogràfic de la Generalitat, s'aprecia que la zona on es localitzen les parcel·les presenta una fisiografia ondulada. El risc d'erosió actual és molt baix (0-7 t/ha/any) i el risc d'erosió potencial és baix (7-15 t/ha/any). La vulnerabilitat d'aqüífers és alta. Litològicament està constituïda per cantells, graves i llims.  
  
La localització del projecte no afecta espais de la Xarxa Natura 2000, ni cap altra figura de protecció ambiental regulada per la Llei 11/1994 d'espais naturals protegits de la Comunitat Valenciana. Tampoc afecta terreny forestal ni vies pecuàries.  
En l'àmbit de l'explotació no hi ha hàbitats ni espècies protegides.  
  
La parcel·la en què s'ubicarà l'explotació tampoc presenta risc d'inundació.  
Impactes potencials deguts a l'activitat descrits en l'EIA i mesures protectores i correctores propostes.  
- Emissió de sorolls i vibracions.  
Les obres durant les fases de construcció i desmantellament generaran sorolls i vibracions, associats tant al transport de maquinària, material i treballadors, com a la mateixa realització de l'obra. Posteriorment, durant el funcionament de la instal·lació, es mantindrà un trànsit de vehicles pesats de menor intensitat que durant la fase de construcció pel subministrament de pinso i transport dels porcs a escorxador. Com a mesures encaminades a reduir aquest impacte, es proposa dotar dels mitjans necessaris les màquines utilitzades per a minimitzar els sorolls, així com realitzar un manteniment adequat de la maquinària per a assegurar el compliment dels requisits legals d'emissions de sorolls. També es comprovarà el correcte estat mecànic de tots els vehicles per mitjà de revisió de la targeta de la inspecció tècnica de vehicles.  
  
- Emissió de contaminants a l'atmosfera.  
Durant les obres s'emetran tant partícules en suspensió com gasos de combustió, motivats pels treballs de construcció i accions complementàries. Durant la fase de funcionament, les labors que es realitzen en l'explotació en què les olors poden afectar, serà la corresponent a l'aplicació dels purins com a adob en parcel·les agrícoles, per a la qual cosa s'aplicaran a últimes hores de la vesprada, i se n'evitarà l'aplicació durant els caps de setmana i els mesos d'estiu, de forma que afecte el mínim possible a les persones, i les parcel·les autoritzades per a l'abocament estan com més lluny siga possible dels nuclis habitats. En aquest punt, encara que no es menciona en l'estudi d'impacte ambiental, cal incloure la contaminació atmosfèrica deguda a les emissions de gasos contaminants com l'amoníac, òxid nitrós i metà, derivades del metabolisme dels animals i de la volatilització des dels canals de dejecció i també durant la seua aplicació als terrenys de cultiu.  
  
En l'estudi d'impacte ambiental es proposen les següents mesures preventives i correctores:  
- Per a disminuir l'alliberament de partícules en suspensió, durant les fases de construcció i desmantellament s'aplicaran regs en dosi suficient, havent disposat prèviament a peu d'obra els mitjans necessaris per a aquesta tasca, la periodicitat dels quals serà diària durant l'època d'estiu. De manera complementària, i on no estiga contraindicat per altres factors ambientals, es compactarà la superfície d'àrees de treball i camins.  
- Durant l'execució de les obres, haurà de delimitar-se l'espai reservat a l'acumulació de runes i residus, de manera separada. En tot cas, la gestió de tots aquests materials, junt amb aquells derivats del manteniment de la maquinària (olis, filtres, etc), es realitzarà per mitjà de gestor autoritzat per al seu posterior tractament, o abocament a abocador legal. Respecte d'això, cal afegir que els materials d'excavació, que es generen com a excedents de l'execució estricta de l'obra, es gestionaran d'acord amb l'Ordre APM/1007/2017, de 10 d'octubre, sobre normes generals de valoració de materials naturals excavats per a la seua utilització en operacions de farciment i obres diferents d'aquelles en què es van generar.  
- Després del desmantellament de la instal·lació, es reciclaran tots aquells components que siga possible, i se'n gestionarà la resta de manera adequada.  
- Els purins generats en l'explotació seran emprats com adob orgànic de parcel·les de cultiu autoritzades pels seus titulars per a aquesta comesa, segons les dosis d'aplicació en funció del cultiu existent.  
  
A les mesures propostes cal afegir:  
- Els purins seran soterrats immediatament després de l'aplicació al terreny per a evitar en la mesura que es puga la volatilització dels gasos contaminants com ara amoníac, òxid nitrós i metà.  
- Contaminació de sòl i aigües:  
Podria produir-se una contaminació del sòl i de les aigües principalment com a conseqüència d'algun abocament incontrolat dels purins, a causa d'una mala gestió, i de les aigües residuals generades en l'explotació, així com de l'abocament d'olis o combustible de la maquinària utilitzada durant la fase de construcció i desmantellament.  
  
Les parcel·les agrícoles en què s'aplicarà l'adob amb purins, estan destinades principalment al cultiu de vinya, ametlers, oliveres i cereals. S'aporta un pla d'abonat adequat, amb còpia de les autoritzacions dels propietaris de les parcel·les en què seran aplicats els purins de l'explotació.  
En l'estudi d'impacte ambiental es proposen les mesures següents:  
  
- Haurà de delimitar-se el parc de maquinària, i habilitar-se una zona dins d'aquest per a realitzar les tasques de manteniment. Això va encaminat a impedir tant les lixiviacions com l'arrossegament de materials per escolament, per a la qual cosa es condicionaran el terreny i les infraestructures necessàries amb aquest objectiu.  
- Durant les obres de construcció i desmantellament, s'arreplegaran les aigües residuals en un tanc, que haurà de ser estanc i comptar amb la capacitat suficient. S'abocarà periòdicament el seu contingut, amb l'autorització prèvia, a un sistema general de sanejament.  
- Haurà de realitzar-se un manteniment i control adequat de les instal·lacions, a fi de minimitzar les possibles pèrdues de les fosses i embassament d'acumulació de purins, ja que amb el pas del temps, i cas de no realitzar-se el manteniment adequat se'n pot perdre l'estanquitat. Així mateix, s'haurà de vigilar que durant el transport dels purins per a la seua aplicació com fertilitzant orgànic, s'evite el vessament de les bótes transportadores.  
- Es deixarà un resguard mínim d'ompliment dels embassaments de purins de com a mínim 30 cm, de manera que s'evite el sobreeiximent i, per tant, l'abocament incontrolat de purins.  
- Es disposarà d'un contenidor de cadàvers en l'exterior de l'explotació que serà retirat per una empresa degudament autoritzada. Així mateix, es disposarà de contenidor especial per a l'abocament de residus zoosanitaris, que seran retirats per empresa dedicada a la seua eliminació i autoritzada per a això.  
A aquestes mesures cal afegir:  
- Una vegada executada l'obra, el promotor haurà de presentar davant de l'òrgan substantiu un certificat firmat per un tècnic competent, en el qual se certifique la total estanquitat i impermeabilitat de les fosses de dejeccions interiors i de la bassa d'emmagatzematge de purins.  
- L'aplicació dels purins al camp s'ajustarà al que estableix el pla d'adobament específic presentat com a part del projecte, respectant en tot moment el que estableix el codi valencià de bones pràctiques agràries, CVBPA, Ordre 7/2010, de la Conselleria d'Agricultura, Pesca i alimentació.  
- La granja haurà de comptar amb un llibre de registre en què s'anotaran totes les eixides de purins que es produïsquen, indicant: data, identificació de les parcel·les que s'hagen d'abonar i volum de purins aplicat en cada una d'elles. Aquest llibre estarà actualitzat i a disposició de l'autoritat substantiva o ambiental sempre que aquests el requerisquen.  
- Amb caràcter previ a l'obtenció de la llicència ambiental, el promotor haurà de presentar davant de l'òrgan substantiu noves autoritzacions firmades pels propietaris de les parcel·les en què es realitzarà la fertilització amb els purins de l'explotació. Aquestes noves autoritzacions hauran d'afegir en la seua redacció que no acceptaran purins de cap altra explotació ramadera, a més de la d'Alejandro Fernández Latorre, per a l'adobament de les parcel·les compromeses.  
- Compactació i erosió del sòl.  
Es produirà un increment de la compactació i erosió del sòl associat tant a la mateixa instal·lació de les naus i resta d'estructures, com a l'eliminació de la vegetació. Com a conseqüència de la remoció de la cobertura vegetal es perd el seu efecte protector davant de l'erosió i beneficiós per a l'estructura del sòl. La compactació del sòl es produeix sobre sòls de baix desenvolupament i per això es minimitzen les conseqüències d'aquesta.  
S'estableixen les següents mesures preventives i correctores:  
- Es delimitaran exactament aquelles zones destinades a la instal·lació de tots els elements, aplec de materials i zones de pas i estacionament de maquinària. D'aquesta manera, es minimitzarà la superfície ocupada, afectant només aquells terrenys estrictament necessaris, i aprofitant al màxim aquells camins ja existents.  
- S'intentaran respectar els espais amb vegetació natural entre bancals, pel seu paper beneficiós per a la conservació del sòl. Haurà d'evitar-se la invasió de terrenys aliens als assenyalats i primar la reutilització de material procedent d'excavacions en la realització de terraplens i rebliments. On siga necessari utilitzar materials externs per a l'obra, es comprovarà que les pedreres de procedència siguen legals.  
  
- Es garantirà per mitjà de la senyalització corresponent, i col·locant sistemes dissuasoris de pas on siga necessari, la no-utilització dels vials per vehicles de motor no autoritzats per a això.  
- Després de l'execució del projecte, s'haurà de procedir a la retirada d'aquelles instal·lacions portàtils, així com a la descompactació i restitució a condicions mediambientalment adequades al seu ús anterior dels sòls dels terrenys afectats.  
- Haurà de realitzar-se una reposició de falles i restituir l'estat agrícola de la superfície de la parcel·la que no forma part de l'explotació ramadera.  
- Alteració de la hidrologia.  
Hauran de respectar-se els llits identificats, que es troben prou allunyats com per a veure's afectats. D'aquesta manera, no es preveu que l'explotació projectada altere de manera significativa la hidrologia de l'àmbit analitzat.  
En l'estudi d'impacte ambiental es proposen les següents mesures preventives i correctores:  
- En les fases de construcció i desmantellament, on siga necessari, s'establiran drenatges transversals i cunetes per a canalitzar escolaments adequadament. Es respectaran les servituds dels barrancs, evitant els abocaments a llit.  
- S'evitarà l'acumulació de materials o equips en els llits, ja siga de forma permanent o temporal. S'evitarà així mateix la col·locació de qualsevol tipus d'obstacles que puguen afectar la lliure circulació de les aigües, per tal d'evitar-ne l'acumulació i la formació de tolles.  
  
- Canvis en la fisiografia.  
Els treballs corresponents durant la fase d'execució, no afectaran significativament la fisiografia de l'entorn, ja que les noves construccions s'emplaçaran en les zones més planes i, per tant, amb menor moviment de terres. Altres treballs, com la creació de rases per a les conduccions subterrànies, o les fonamentacions per a les naus, s'estimen de menor importància.  
- Eliminació de vegetació.  
Es preveu l'eliminació de la vegetació en la zona d'execució de l'explotació, si bé, aquesta vegetació es tracta del cultiu de vinya existent en l'actualitat, per la qual cosa aquesta actuació no afectarà cap hàbitat d'interés, ja que tal com s'ha indicat no s'han detectat hàbitats d'interés en la zona d'estudi.  
Durant les fases de construcció i desmantellament es prendran totes les mesures necessàries per a evitar el deteriorament de la vegetació. Totes les accions associades a l'execució del projecte s'ajustaran a les superfícies prèviament delimitades, evitant la circulació o afecció d'altres zones, reduint així els danys a la vegetació als mínims necessaris. Les instal·lacions temporals i àrees d'arreplega de material s'establiran preferentment en àrees no cobertes per vegetació natural.  
  
- El terreny situat als voltants de l'explotació i que no haja de ser afectat per la construcció ha de ser respectat al màxim per a no alterar els seus usos actuals.  
- Tots aquells exemplars de vegetació que originen restes vegetals d'importància, seran tractats per a ser incorporats com a adob en les explotacions agrícoles, per tal d'evitar la crema de la vegetació.  
- Danys sobre la fauna.  
No es considera significativa l'afecció per a la fauna com a conseqüència dels treballs d'execució de l'explotació. No obstant això, durant les fases de construcció i desmantellament, les obres es programaran de tal manera que les actuacions respecten el període reproductor de les espècies més vulnerables. Pel que fa al tancament perimetral de l'explotació, aquest no tindrà fil-en-pua. Durant la fase de funcionament, en cas de ser necessari desenrotllar algun tipus de control de la vegetació, aquest es farà per mitjà de mitjans mecànics.  
- Impacte visual de la infraestructura.  
Donades les característiques de l'entorn, no es preveu un impacte visual notable de la infraestructura, ja que per l'emplaçament d'aquesta i la vegetació contigua, es limitarà la visibilitat des de qualsevol punt de visió de rellevància pel nombre d'espectadors potencials, com poden ser les carreteres més pròximes.  
- Impacte sobre el patrimoni cultural i arqueològic.  
La Direcció General de Cultura i Patrimoni, en data 28 d'octubre de 2016 emet un informe favorable al projecte als efectes patrimonials previstos en l'article 11 de la Llei 4/1998, d'11 de juny, del patrimoni cultural valencià.  
- Gestió de cadàvers.  
Es disposarà de contenidors fora de l'explotació, on es depositaran els cadàvers i seran retirats, almenys dues vegades per setmana, per una empresa especialitzada i degudament autoritzada per a tal fi, que s'encarregarà de la seua destrucció. S'aporta una còpia de la declaració de l'assegurança per a la retirada de cadàvers.  
- Gestió de residus zoosanitaris.  
Així mateix es generaran residus zoosanitaris, entenent-se com a tal tots aquells procedents dels tractaments realitzats dins dels programes de profilaxi, desinfecció, desratització i desinsectació duts a terme en l'explotació per a les malalties de major incidència en el bestiar porcí. Aquests seran emmagatzemats en contenidors especials i entregats a empresa gestora legalment autoritzada.  
S'aporta document d'acceptació de l'empresa Consenur, SA, per a la retirada dels residus zoosanitaris.  
- Rebuig social.  
No es preveu un impacte negatiu sobre la població. Si bé tota obra porta associades molèsties potencials per als habitants de la zona, aquesta es desenrotlla allunyada de nuclis importants de població. Poden aparéixer xicotetes molèsties associades a l'increment de trànsit en les carreteres pròximes a la zona d'actuació, però en qualsevol cas seran localitzades en el temps i en l'espai, i es disposaran de les pertinents mesures correctores. Ocasionalment, es generaran les males olors pròpies d'aquests explotacions durant la fase d'aplicació dels purins com a adob orgànic. No s'ha d'oblidar tampoc el potencial benefici econòmic que pot suposar per a la població la presència permanent del personal encarregat dels treballs durant les fases de construcció i desmantellament, així com l'ús generat durant la fase de funcionament.  
  
- Alteració de l'activitat agrícola.  
Es poden produir molèsties a l'activitat agrícola en els camps pròxims a la zona de construcció de les naus durant les fases de construcció i desmantellament, que afecten tant la productivitat com els seus treballadors, per la qual cosa es disposaran les corresponents mesures correctores. No es preveuen alteracions durant la fase de funcionament. Es proposen les mesures següents:  
- La correcta delimitació de les zones de treball.  
- La planificació dels treballs haurà de minimitzar els conflictes amb les activitats agrícoles, i facilitar a més als agricultors l'ús normal dels camins exteriors a les parcel·les, a fi que puguen accedir als camps contigus.  
- Hauran de respectar-se les mesures previstes per a minimitzar la generació de pols, per a controlar la seua deriva a les explotacions pròximes.  
- L'aplicació dels purins es realitzarà sobre parcel·les situades a més de 1.000 metres de les pedanies d'Utiel i de 2.500 metres del centre del nucli urbà d'Utiel a fi d'evitar olors.  
Pla de vigilància ambiental.  
El pla de vigilància ambiental aportat haurà de completar-se amb els punts següents:  
- S'haurà de comprovar periòdicament l'estanquitat dels canals de dejeccions i de la bassa exterior. Després de cada buidatge i neteja es comprovarà de forma visual l'existència de possibles fissures i es procedirà, si és el cas, a reparar-les.  
- Es comprovarà periòdicament que no hi ha fugues en la canonada de connexió de les fosses interiors amb la bassa d'emmagatzematge de purins.  
- Es comprovarà la correcta aplicació dels purins en les parcel·les autoritzades. Per a això la granja comptarà amb un llibre de registre en què s'hauran d'anotar totes les eixides de purins que es produïsquen amb la indicació de: data, identificació de les parcel·les que s'hagen d'adobar i volum de purins aplicat en cada una. En el cas que alguna parcel·la cause baixa, s'actualitzarà el llibre de registre amb noves parcel·les i es comunicarà a l'òrgan substantiu. Aquest llibre haurà d'estar actualitzat i a disposició de l'autoritat substantiva o ambiental sempre que aquests ho requerisquen.  
- S'emetrà un informe especial quan es presenten situacions o successos excepcionals que impliquen deterioraments ambientals o situacions de risc, tant en la fase de construcció com en la d'explotació.  
  
- Es presentarà anualment, davant de l'òrgan substantiu, un informe sobre l'exercici de l'activitat, l'aplicació de les mesures de protecció i de restauració prescrites, dels controls realitzats i de qualsevol incidència de caràcter ambiental.  
  
Consideracions jurídiques  
El projecte examinat constitueix, segons el que preveu en l'annex I, epígraf 1.h, del Decret 162/1990, de 15 d'octubre pel qual s'aprova el Reglament per a l'Execució de la Llei 2/1989, de 3 de març, d'impacte ambiental, un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell.  
  
En l'expedient s'han observat els tràmits previstos en la Llei 21/2013, d'avaluació ambiental i en les altres disposicions que s'apliquen.  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i Avaluació Ambiental la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent resolució:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que s'apliquen, el projecte d'explotació porcina d'engreix, amb capacitat per a 1.536 animals, a ubicar en la parcel·la 498, del polígon 4, del terme municipal d'Utiel (València), promogut per Alejandro Fernández Latorre, sempre que faça d'acord amb les previsions de l'estudi d'impacte ambiental, de la resta de la documentació tècnica aportada, i es complemente amb l'adopció dels condicionants establits a continuació:  
  
1. Amb caràcter previ a l'atorgament de la llicència ambiental, el promotor haurà de presentar davant de l'òrgan substantiu:  
a) L'autorització, per part de l'organisme de conca, de la concessió d'aigua del pou a executar en la parcel·la, i del qual es té informe favorable de l'oficina de planificació hidrològica de la Confederació Hidrogràfica del Xúquer.  
b) Noves autoritzacions firmades pels propietaris de les parcel·les en què es realitzarà l'adobament amb els purins de l'explotació, que afigen a la seua redacció que no acceptaran purins de cap altra explotació ramadera, a més de la d'Alejandro Fernández Latorre, per a l'adobat de les parcel·les compromeses. Es remetrà una còpia d'aquests autoritzacions al Servei d'Avaluació d'Impacte Ambiental.  
c) L'informe d'agricultura que determine si es compleixen les distàncies sanitàries establides en el Reial decret 324/2000.  
2. La nau d'allotjament dels animals haurà de comptar amb solera impermeable.  
3. Els materials d'excavació, que es generen com a excedents de l'execució estricta de l'obra, es gestionaran d'acord amb lrdreO APM/1007/2017, de 10 d'octubre, sobre normes generals de valoració de materials naturals excavats per a la seua utilització en operacions de rebliment i obres diferents d'aquelles en què es van generar.  
  
4. Respecte a la gestió de purins:  
- Una vegada executada l'obra, el promotor haurà de presentar davant de l'òrgan substantiu un certificat firmat per un tècnic competent, en el qual se certifique la total estanquitat i impermeabilitat de les fosses de dejeccions interiors i de la bassa d'emmagatzematge de purins.  
- Es portarà l'adequat manteniment de les fosses i basses de purins de manera que quede assegurada la seua impermeabilitat i estanquitat al llarg del temps.  
- Després de la neteja en cada buidatge sanitari es procedirà a una atenta inspecció dels canals de dejeccions i es localitzarà i repararà, si és el cas, els possibles clavills i fissures.  
- En l'extracció, càrrega i transport dels purins s'haurà de prestar atenció al procés d'extracció per a evitar vessaments de purins i es procedirà al trasllat immediat als camps de cultiu.  
- L'aplicació dels purins com a adob orgànic en els camps de cultiu es realitzarà seguint el pla de gestió específic inclòs en el projecte, respectant en tot moment el codi de bones pràctiques agràries establit en l'Ordre 7/2010, de la Conselleria d'Agricultura, Pesca i Alimentació, així com les ordenances dels ajuntaments dels municipis en què s'ubiquen les parcel·les a adobar.  
- Els purins seran soterrats immediatament després de l'aplicació al terreny per a evitar en la mesura de les possibilitats la volatilització dels gasos contaminants com ara amoníac, òxid nitrós i metà.  
- Es portarà al dia un llibre d'explotació en què queden registrades les quantitats i parcel·les on s'aplique el purí, data d'aplicació i conformitat dels propietaris de les parcel·les. El llibre d'explotació estarà actualitzat en tot moment i a disposició de l'autoritat substantiva o ambiental sempre que aquests el requerisquen.  
- Es comptarà en tot moment amb les autoritzacions actualitzades dels titulars de les parcel·les.  
- Qualsevol variació en parcel·les, dosi d'aplicació o modificació de la capacitat d'emmagatzematge haurà de ser comunicada a l'òrgan substantiu, i n'haurà d'enviar una còpia a aquest servei.  
5. Durant cada buit sanitari es realitzarà una escrupolosa neteja i desinfecció del local i de les instal·lacions, de manera que no queden restes la descomposició de la qual puga originar males olors.  
6. El pla de vigilància ambiental es completarà amb els punts següents:  
- S'haurà de comprovar periòdicament l'estanquitat dels canals de dejeccions i de la bassa exterior. Després de cada buidatge i neteja dels canals es comprovarà de forma visual l'existència de possibles fissures, les quals, si és el cas, s'han de reparar.  
- Es comprovarà periòdicament que no hi ha fugues en la canonada de connexió de les fosses interiors amb la bassa d'emmagatzematge de purins.  
- Es comprovarà la correcta aplicació dels purins en les parcel·les autoritzades. Per a això la granja comptarà amb un llibre de registre en què s'hauran d'anotar totes les eixides de purins que es produïsquen, amb la indicació de: data, identificació de les parcel·les que s'hagen d'adobar i volum de purins aplicat en cada una. En el cas que alguna parcel·la cause baixa, s'actualitzarà el llibre de registre amb noves parcel·les, cosa que es comunicarà a l'òrgan substantiu. Aquest llibre haurà d'estar actualitzat i a disposició de l'autoritat substantiva o ambiental sempre que aquests el requerisquen.  
- S'emetrà un informe especial quan es presenten situacions o successos excepcionals que impliquen deterioraments ambientals o situacions de risc, tant en la fase de construcció com en la d'explotació.  
  
- Es presentarà anualment, davant de l'òrgan substantiu, un informe sobre l'exercici de l'activitat, l'aplicació de les mesures de protecció i de restauració prescrites, dels controls realitzats i de qualsevol incidència de caràcter ambiental.  
7. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent que establirà, si és procedent, l'aplicació de noves mesures correctores.  
  
  
Segon  
Notificar a les persones interessades que contra la present resolució, per ser un acte de tràmit, no es pot interposar cap recurs, sense perjuí que puguen utilitzar-se els mitjans que en defensa dels seus drets estimen pertinents.  
  
Tercer  
Publicar la present declaració d'impacte ambiental en el Diari Oficial de la Generalitat Valenciana, d'acord amb el que disposa l'article 41.3 de la Llei 21/2013, de 9 de desembre, d'avaluació ambiental.  
  
La regulació de la vigència de la present declaració d'impacte ambiental serà l'establida en l'article 43 de l'Esmentada Llei 21/2013.  
  
València, 26 de febrer de 2018.- El director general de Medi Natural i d'Avaluació Ambiental: Antoni Marzo i Pastor.»  
  
València, 7 de març de 2018.- El director general de Medi Natural i d'Avaluació Ambiental: Antoni Marzo i Pastor.